Oud-aanklaer se diefstalverhoor uitgestel(Argieffoto) Die verhoor van adv. Jeanette Neveling, voormalige hoof van die Nasionale Vervolgingsgesag (NVG) se spesiale handelsmisdaadeenheid in Noordwes, is tot September uitgestel. Neveling word daarvan beskuldig dat sy klere en kos ten bedrae van sowat R3 000 gesteel het. Die Molopo-landdroshof het die verhoor teen Neveling tot 6 September uitgestel. Volgens Henry Mamothame, woordvoerder van die NVG, het twee staatsgetuies, wat werknemers is van die kleinhandelwinkel waar die beweerde misdaad gebeur het, klaar getuig. “Die staat sal na verwagting nog getuies roep wanneer die saak in September hervat.” Neveling is op 16 Februarie verlede jaar vir beweerde winkeldiefstal by ’n kleinhandelaar in The Crossing-winkelsentrum in Mmabatho in hegtenis geneem. Sy is kort na haar inhegtenisneming borgtog van R500 toegestaan. Intussen het adv. Mashudu Mudau, van die NVG se Limpopo-afdeling, sy tevredenheid uitgespreek met hoe die verrigtinge verloop en gesê hy glo die saak sal spoedig afgehandel word. Neveling het na haar inhegtenisneming bedank en is sedert 30 Oktober 2021 nie meer ’n NVG-werknemer nie.